รัฐบาลไทย-ข่าวทำเนียบรัฐบาล-กรมทางหลวงเปิดงานวิจัย “การศึกษาเพื่อป้องกันและลดผลกระทบจากอุบัติเหตุบนทางหลวง ที่เกี่ยวเนื่องจากการขับขี่หลับใน” นำร่องแล้ว 3 จังหวัด
วันอังคารที่ 21 มีนาคม 2566
กรมทางหลวงเปิดงานวิจัย “การศึกษาเพื่อป้องกันและลดผลกระทบจากอุบัติเหตุบนทางหลวง ที่เกี่ยวเนื่องจากการขับขี่หลับใน” นําร่องแล้ว 3 จังหวัด
.....
กรมทางหลวง (ทล.) กระทรวงคมนาคม เปิดเผยข้อมูลรายงานการวิเคราะห์สถานการณ์อุบัติเหตุทางถนนของกระทรวงคมนาคม พ.ศ. 2562 ระบุว่าการหลับในเป็นสาเหตุของการเกิดอุบัติเหตุทางถนนเป็นลําดับที่ 3 รองลงมาจากขับรถเร็วเกินกําหนด และคนหรือรถตัดหน้ากระชั้นชิด ทล. ตระหนักถึงปัญหาดังกล่าว จึงได้ดําเนินการศึกษาเพื่อป้องกันและลดผลกระทบจากอุบัติเหตุบนทางหลวงที่เกี่ยวเนื่องจากการขับขี่หลับใน ซึ่งผลการดําเนินการจะสรุปเป็นแนวทางและมาตรการอํานวยความปลอดภัยที่มีประสิทธิภาพแก่ผู้ใช้ทางต่อไป
นายสราวุธ ทรงศิวิไล อธิบดีกรมทางหลวง เปิดเผยว่า ทล. โดยสํานักวิจัยและพัฒนางานทาง ได้ดําเนินการศึกษามาตรการในการป้องกันการเกิดอุบัติเหตุเนื่องจากการขับขี่หลับใน โดยประยุกต์ใช้เครื่องมือตรวจวัดระดับความอ่อนล้าหรือความง่วง ประกอบด้วย เครื่องสแกนคลื่นสมอง (Emotive) นาฬิกาวัดอัตราการเต้นของหัวใจ (Smartwatch) กล้องบันทึกภาพเคลื่อนไหว และการใช้แบบสอบถามประเมินความง่วง การศึกษาแบ่งการทดลองเป็น 2 ส่วน ได้แก่ การทดลองในห้องปฏิบัติการซึ่งเป็นการทดลองด้วยเครื่องขับขี่เสมือนจริง (Driving Simulator) เพื่อจําลองมาตรการต่าง ๆ โดยจําลองเป็นสถานการณ์ที่เกิดจากการผสมผสาน (Combination) ระหว่างรูปแบบของป้ายและการติดตั้งแถบสั่นแนวขวาง (Rumble Strips) และการทดลองมาตรการจริงบนพื้นที่นําร่อง พบว่ามาตรการที่มีประสิทธิภาพในการป้องกันการหลับใน คือ การติดตั้งระบบป้ายแนะนําผู้ขับขี่อ่อนล้าและป้ายพิเศษที่สร้างความตื่นตัวรูปแบบคําถาม - คําตอบ ร่วมกับการติดตั้ง Rumble Strips อย่างไรก็ตามประสิทธิภาพของมาตรการต้องพิจารณาร่วมกับสภาพแวดล้อมของสายทางนั้น ๆ ด้วย เช่น การติดตั้งป้ายบริเวณข้างทางของเอกชน การจอดรถบริเวณไหล่ทาง การปรับปรุงภูมิทัศน์ข้างทางและจุดพักรถ ปัจจุบันได้เริ่มดําเนินการติดตั้งป้ายเขตแก้ง่วง ในพื้นที่นําร่อง จํานวน 3 สายทาง ได้แก่
1. ทล.340 สายสาลี - สุพรรณบุรี จังหวัดสุพรรณบุรี กม. ที่ 50+000 - 70+000 ขาออก
2. ทล.1 สายประตูน้ําพระอินทร์ - หนองแค จังหวัดสระบุรี กม. ที่ 76+000 - 56+000 ขาเข้า
3. ทล.344 สายหนองรี - คลองเขต จังหวัดชลบุรี กม. ที่ 20+350 - 40+350 ขาออก
จากผลการทดสอบในพื้นที่นําร่องร่วมกับการสอบถามผู้ใช้ทางชี้ให้เห็นอย่างชัดเจนว่า การนําระบบป้ายพิเศษเพื่อสร้างความตื่นตัว (ป้ายคําถาม - คําตอบ) สามารถกระตุ้นให้ผู้ขับขี่มีความตื่นตัว เนื่องจากเป็นการกระตุ้นให้ผู้ขับขี่ได้ใช้ความคิด ลดความง่วงลงได้ รวมถึงการใช้มาตรฐานป้ายต่าง ๆ ร่วมกับ Rumble Strips จะสามารถเพิ่มประสิทธิภาพทั้งความตื่นตัวและช่วยให้สังเกตเห็นป้ายได้ง่ายมากขึ้น โดยหากจะนําระบบป้ายพิเศษเพื่อสร้างความตื่นตัวไปใช้งานในพื้นที่จริงควรเพิ่มคําถามให้หลากหลายขึ้น อาจจะมีการเปลี่ยนคําถามทุก ๆ 1 - 3 เดือน เพื่อลดความจําเจและเพิ่มความแปลกใหม่ให้แก่ผู้ใช้รถใช้ถนน หากจะนํามาตรการดังกล่าวไปประยุกต์ใช้ในพื้นที่จริง เพื่อลดอุบัติเหตุจากการขับขี่หลับใน อย่างไรก็ตามประสิทธิภาพของมาตรการต้องพิจารณาร่วมกับสภาพแวดล้อมของสายทางนั้น ๆ ด้วย ทั้งนี้ ประโยชน์จากการศึกษาโครงการจะช่วยให้ทราบถึงปัจจัยและสาเหตุที่ก่อให้เกิดความเสี่ยงต่อการขับขี่หลับใน สามารถสรุปเป็นแนวทางในการเสนอแนะมาตรการในการป้องกันอุบัติเหตุบนทางหลวงต่อไป
ทล. ขอความร่วมมือผู้ใช้ทางปฏิบัติตาม “ชีวิตวิถีใหม่ ขับขี่อย่างปลอดภัย ไร้อุบัติเหตุ” ขับขี่ ด้วยความระมัดระวังเพื่อความปลอดภัยของตัวท่านและผู้ร่วมทาง ประชาชนสามารถสอบถามเส้นทางการเดินทางได้ที่สายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)